b'\n_START_ARTICLE_\nMarina da Gl\xc3\xb3ria\n_START_PARAGRAPH_\nMarina da Gl\xc3\xb3ria este un port de agrement din Rio de Janeiro, Brazilia, situat pe coasta golfului Guanabara. Se afl\xc4\x83 \xc3\xaen cartierul Gl\xc3\xb3ria, \xc3\xaen zona de sud a ora\xc8\x99ului, \xc8\x99i formeaz\xc4\x83 o parte a Parcului Flamengo._NEWLINE_Proiectat de arhitec\xc8\x9bii Amaro Machado \xc8\x99i Duarte Belo, a fost inaugurat \xc3\xaen 1979 cu 167 inele de amarare \xc8\x99i 73 locuri \xc3\xaen docul uscat. Este folosit \xc3\xaen special pentru iahturi de lux care apar\xc8\x9bin unor brazilieni boga\xc8\x9bi. Portul dispune de servicii de \xc3\xaenchiriere a ambarca\xc8\x9biunilor de agrement, croaziere turistice, scufund\xc4\x83ri \xc8\x99i turism \xc3\xaen scop pesc\xc4\x83resc._NEWLINE_Marina da Gl\xc3\xb3ria are o tradi\xc8\x9bie \xc3\xaen g\xc4\x83zduirea regatelor de iahting. Aici a avut loc cursa Clipper Round the World din 2013\xe2\x80\x932014. Va fi locul de desf\xc4\x83\xc8\x99urare a probelor de naviga\xc8\x9bie \xc3\xaen cadrul Jocurilor Olimpice de var\xc4\x83 din 2016. Aici se organizeaz\xc4\x83 \xc8\x99i evenimente culturale, ca de exemplu festivalul de cinema Vivo Open Air, festivalul de muzic\xc4\x83 electronic\xc4\x83 Rio Music Conference \xc8\x99i parada de mod\xc4\x83 Fashion Rio._NEWLINE_\xc3\x8entregul Parc Flamengo, proiectat de Affonso Reidy \xc8\x99i de peisagistul Roberto Burle Mar, a fost clasat ca monument istoric de Instituto de Patrim\xc3\xb4nio Hist\xc3\xb3rico e Art\xc3\xadstico Nacional (IPHAN). Acesta a refuzat lucr\xc4\x83rile de renovare pl\xc4\x83nuite pentru Jocurile Panamericane din 2007 \xc8\x99i dezvoltarea unui centru turistico-comercial. Totu\xc8\x99i, Marina da Gl\xc3\xb3ria a fost renovat pentru Jocurile Olimpice din 2016. Lucr\xc4\x83rile au vizat \xc8\x99i golful Guanabara, unde s-au efectuat lucr\xc4\x83ri pentru \xc3\xaembun\xc4\x83t\xc4\x83\xc8\x9birea calit\xc4\x83\xc8\x9bii apelor.'